Der er netop faldet dom i sagen om 42 kg hash, som blev fundet under ransagning i Vollsmose i februar efter en melding om skyderi. Alle fire tiltalte blev fundet skyldige af domsmandsretten ved Retten i Odense, hvor politiet var talstærkt til stede.

Den storkriminelle Houssam Daabas, der er præsident for den fynske afdeling af den tyske bande United Tribuns Forever, blev idømt et år og ni måneders fængsel for besiddelse og salg af hash.

Hans højgravide hustru blev straffet med et års betinget fængsel, mens en 17-årig mand, der er medlem af Black Army og erkendte at have gemt 5,2 kg hash i en bil, fik fem måneders fængsel. Den straf er dog afsonet, fordi han har siddet varetægtsfængslet siden februar.

Det gælder ikke for den 16-årige Hamad Mahmoud Salem, der er søn af den berygtede og nu udviste bandeleder Mahmoud Khalil Salem - bedre kendt som Fisfis. Den 16-årige har som den 17-årige siddet varetægtsfængslet, men han blev idømt en straf på et år og tre måneders fængsel.